b'\n_START_ARTICLE_\nKarejski tipik\n_START_PARAGRAPH_\nKarejski tipik (srbsko  \xd0\x9a\xd0\xb0\xd1\x80\xd0\xb5\xd1\x98\xd1\x81\xd0\xba\xd0\xb8 \xd1\x82\xd0\xb8\xd0\xbf\xd0\xb8\xd0\xba/Karejski tipik) je srednjeve\xc5\xa1ki spis iz leta 1199, napisan na pergamentu v obliki zvitka. Napisal ga je Sveti Sava v svoji celici v Kariesu, sredi\xc5\xa1\xc4\x8du Atosa._NEWLINE_Tipik je najstarej\xc5\xa1i ohranjeni srbski dokument. Vsebuje navodila in pravila za mona\xc5\xa1ko in asketsko \xc5\xbeivljenje. Shranjen je v zakladnici samostana Hilandar.\n_START_SECTION_\nZgodovina\n_START_PARAGRAPH_\nKarejski tipik je predelan in prirejen prevod starej\xc5\xa1ega, verjetno gr\xc5\xa1kega, pu\xc5\xa1\xc4\x8davni\xc5\xa1kega skitskega tipika. Skit je posebna oblika meni\xc5\xa1ke skupnosti, ki se je razvila v kr\xc5\xa1\xc4\x8danskem Egiptu v IV. in V. stoletju._NEWLINE_Karejski tipik kasneje postal obrazec mona\xc5\xa1kega pu\xc5\xa1\xc4\x8davni\xc5\xa1kega \xc5\xbeivljenja na Sveti gori (Atos) in mnogo \xc5\xa1ir\xc5\xa1e. Tipik dolo\xc4\x8da, kdo lahko postane pu\xc5\xa1\xc4\x8davnik. Tipik ni dovoljeval, da bi se menih samovoljno odlo\xc4\x8dil za pu\xc5\xa1\xc4\x8davni\xc5\xa1tvo in izolacijo, se pravi izdvajanje iz samostanskega bratstva, ampak je o tem odlo\xc4\x8dalo bratstvo na osnovi ocene sposobnosti kandidata za tako strog meni\xc5\xa1ki podvig. Pu\xc5\xa1\xc4\x8davni\xc5\xa1ko \xc5\xbeivljenje je zahtevalo skoraj neprekinjen post in molitev. Jedel se je ve\xc4\x8dinoma samo kruh in pila voda._NEWLINE_Besedilo tipika je Sveti Sava vklesal v marmorno plo\xc5\xa1\xc4\x8do nad vhodnimi vrati v svojo pu\xc5\xa1\xc4\x8davni\xc5\xa1ko celico. _NEWLINE_Izvirnik tipika s podpisom Svetega Save se je do druge polovice 19. stoletja hranil v njegovi karejski celici, potem pa je bil prene\xc5\xa1en v samostan  Hilandar, kjer je \xc5\xa1e danes (oznaka AS 132/134). Pisan je na pergamentu v obliki zvitka, dolgega 74 cm. Savin pe\xc4\x8dat je iz temno zelenega voska, nepravilne okrogle oblike s premerom 39-43 mm.'